GUVERNUL ROMÂNIEI

****

**HOTĂRÂRE**

**privind modificarea și completarea inventarului bunurilor din domeniul public al statului, administrate de Ministerul Transporturilor și Infrastructurii și concesionate Companiei Naționale de Căi Ferate ”CFR”- S.A, prevăzute în anexa nr. 16 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, ca urmare a modificărilor constatate la inventarierea efectuată în anul 2023**

Având în vedere prevederile Hotărârii Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare și ale Hotărârii Guvernului nr.1176/2024 pentru aprobarea Normelor tehnice pentru întocmirea și actualizarea inventarului bunurilor din domeniul public al statului și ale inventarului bunurilor imobile din domeniul privat al statului,

în temeiul art. 108 din Constituţia României, republicată, și art. 288 din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare,

**Guvernul României** adoptă prezenta hotărâre,

**Art. 1** Se aprobă modificarea și actualizarea datelor de identificare, a codurilor de clasificare și a valorilor de inventar a unor bunuri din domeniul public al statului, aflate în administrarea Ministerului Transporturilor și Infrastructurii și în concesiunea Companiei Naţionale de Căi Ferate ”CFR”- S.A, ca urmare a punerii în funcţiune a unor bunuri noi, modernizării/reabilitării unor bunuri aflate în domeniul public al statului, și a constatărilor efectuate în urma inventarierii anuale, conform anexei nr. 1, care face parte integrantă din prezenta hotărâre.

**Art. 2** Se aprobă modificarea și actualizarea datelor de identificare și a valorilor de inventar a unor bunuri din domeniul public al statului, aflate în administrarea Ministerului Transporturilor și Infrastructurii și în concesiunea Companiei Naţionale de Căi Ferate ”CFR”- S.A, ca urmare a efectuării lucrărilor tehnice de cadastru și a evaluării unor bunuri, conform anexelor nr. 2 - 8, care fac parte integrantă din prezenta hotărâre.

**Art. 3** Se aprobă modificarea codurilor de clasificare a bunurilor din domeniul public al statului, aflate în administrarea Ministerului Transporturilor și Infrastructurii și în concesiunea Companiei Naţionale de Căi Ferate ”CFR”- S.A, fără modificarea și actualizarea datelor de identificare și a valorii de inventar, conform anexei nr. 9, care face parte integrantă din prezenta hotărâre.

**Art. 4 - (1)** Ministerul Transporturilor și Infrastructurii îşi va actualiza în mod corespunzător datele în evidenţa cantitativ-valorică și, împreună cu Ministerul Finanțelor, va opera modificările corespunzătoare în inventarul centralizat al bunurilor din domeniul public al statului, aprobat prin Hotărârea Guvernului nr. 1705 / 2006, pentru aprobarea inventarului centralizat al bunurilor din domeniul public al statului, cu modificările și completările ulterioare.

(**2)** Contractul de concesiune încheiat între Ministerul Transporturilor şi Infrastructurii, în calitate de autoritate concendentă competentă și Compania Națională de Căi Ferate ,,C.F.R.“-S.A., în calitate de concesionar va fi modificat/actualizat în mod corespunzător, conform prevederilor legale în vigoare.

**PRIM-MINISTRU**

**ION-MARCEL CIOLACU**